Na temelju članka 13. stavak 4. Zakona o zaštiti od požara („Narodne novine“ 92/10 i 114/22 ) i članka 51. Statuta Grada Drniša („Službeni glasnik Grada Drniša“ 2/21 i 2/22), Procjene ugroženosti od požara i tehnološke eksplozije, te Plana zaštite od požara, Gradsko vijeće Grada Drniša, na 14. sjednici održanoj dana 2023. godine, donosi

**PROVEDBENI PLAN**

**unaprjeđenja zaštite od požara**

**na području Grada Drniša za 2023. godinu**

**UVOD**

Gradsko vijeće Grada Drniša donijelo je odluku o usvajanju Procjene ugroženosti od požara i tehnoloških eksplozija, te Plan zaštite od požara. Navedena Procjena i Plan temelj su za donošenje godišnjeg Provedbenog plana za unaprjeđenje zaštite od požara za područje Grada Drniša za 2023. godinu.

I.

Radi unaprjeđenja zaštite od požara na području Grada Drniša potrebno je u 2023. godini provesti sljedeće organizacijske, tehničke i urbanističke mjere:

1. **Organizacijske mjere**

1.1. Vatrogasne postrojbe

a) Na području Grada Drniša djeluje Javna vatrogasna postrojba Drniš, Dobrovoljno vatrogasno društvo Drniš, potrebno je narednom vremenskom periodu osnovati vatrogasnu zajednicu Grada Drniša kao nadležno tijelu za vatrogastvo. Vatrogasna zajednica Grada pridonijela bi boljem stanju organiziranosti, osposobljenosti i djelovanju vatrogasnih postrojbi na navedenom prostoru.

Sukladno izračunu o potrebnom broju vatrogasaca iz Procjene ugroženosti od požara i tehnoloških eksplozija, potrebno je osigurati potreban broj operativnih vatrogasaca.

JVP Drniš trenutno ima 22 profesionalna vatrogasca

JVP Drniš ima organizirano stalno dežurstvo od 0 – 24 sata.

U vrijeme protupožarne sezone popuniti postrojbu DVD-a Drniš sa sezonskim vatrogascima.

Operativne snage vatrogastva JVP i DVD Drniš nadležna su za sljedeće poslove:

– oblikuju vatrogasni sustav grada, sukladno vatrogasnom planu

– potiču aktivnosti u pogledu poboljšanja stanja zaštite od požara i provedbe vatrogasne djelatnosti

– priprema i provodi zadaće iz Programa aktivnosti u provedbi posebnih mjera zaštite od požara od posebnog interesa za Republiku Hrvatsku

– zastupa interese vatrogastva Grada

– vodi i redovito obnavlja baze podataka te očevidnika koje vatrogasna zajednica grada prikuplja u skladu s zakonskim odredbama i propisima

– sudjeluje u izradi prijedloga strategija, studija, smjernica, programa i provedbenih planova

– organizira i provodi vatrogasna natjecanja

– organizira javna savjetovanja i stručne skupove

– provodi prekograničnu suradnju u području vatrogastva

– koordinira aktivnosti oko uključivanja vatrogasnih postrojbi u sustav civilne zaštite

– obavlja i druge poslove koji su joj stavljeni u nadležnost posebnim propisima.

Izvršitelj zadataka: Grad Drniš, JVP Drniš, DVD Drniš

b) Tijekom razdoblja povećane opasnosti od izbijanja požara (ljetni period) potrebno je osigurati pojačane mjere opreza i upozoravati stanovnike Grada Drniša na poduzimanje mjera zaštite od požara. Putem plakata i pisanih obavijesti stalno upozoravati stanovništvo na moguće opasnosti od požara.

U preventivne preglede uvrstiti javne ustanove, škole i vrtiće.

Izvršitelj zadatka: Grad Drniš, JVP Drniš, DVD Drniš

c) Tijekom godine organizirati združenu vatrogasnu vježbu u kojoj će sudjelovati sve vatrogasne postrojbe Grada Drniša. Planiranu vježbu izvršiti na objektu Dom kulture.

Izvršitelj zadatka: Stožer civilne zaštite Grada Drniša, JVP Drniš, DVD Drniš,

Služba civilne zaštite Šibenik, HGSS Stanica Šibenik

d) Sustavno provoditi praćenje stanja odlagališta otpada na svom području i poduzeti mjere za sanaciju nekontroliranih divljih odlagališta. Posebnu pozornost posvetiti provedbi mjera uređenja, osiguranja, čuvanja ili zabrane korištenja odlagališta „divljih“ deponija.

Izvršitelj zadatka: Grad Drniš, JVP Drniš, DVD Drniš

e) utvrditi načine i uvjete korištenja raspoložive teške građevinske mehanizacije za eventualnu žurnu izradu prosjeka probijanja protupožarnih putova radi zaustavljanja požara i drugih pogibeljnih situacija.

Izvršitelj zadatka: Grad Drniš, Stožer civilne zaštite Grada Drniša, JVP Drniš, DVD Drniš, Šumarija Drniš

f) održavati prohodnost poljskih i protupožarnih putova

Izvršitelj zadatka: Grad Drniš, JVP Drniš, DVD Drniš

g) kontinuirano vršiti uvježbavanja i opremanja vatrogasnih postrojbi.

Izvršitelj zadatka: Grad Drniš, JVP Drniš, DVD Drniš

1.2. Normativni ustroj zaštite od požara

a) Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara

Sukladno planu motrenja u dane velike opasnosti o nastajanja šumskih požara potrebno je vršiti ophodnje na prostoru (Žitnić-Pakovo Selo-Miljevački plato)

Izvršitelj zadatka: Grad Drniš, JVP Drniš, DVD Drniš

b) Dimnjačarske poslovi - donesen je srednjoročni plan davanja koncesije za razdoblje 2021-2023.g.

U pripremi je objava natječaja za koncesionara sukladno Zakon o komunalnom gospodarstvu („Narodne novine“ broj 68/18, 110/18 i 32/20), Zakon o koncesijama („Narodne novine“ broj 69/17 i 107/20) i Odluka o komunalnim djelatnostima u Gradu Drnišu („Službeni glasnik Grada Drniša“ broj 2/19).

Izvršitelj: Grad Drniš

1. **Tehničke mjere**

2.1. Vatrogasna oprema i tehnika

Sukladno Procjeni zaštite od požara i tehnoloških eksplozija potrebno je u 2023. godini, u skladu s objektivnim mogućnostima, nabaviti 10 kompleta osobne zaštitne opreme za vatrogasce kako bi se postigla minimalna opremljenost za 10 dobrovoljnih vatrogasaca. Te tehnička oprema(dišni aparati, vatrogasne armature i sl.)

Za sve vatrogasce JVP Drniš osigurana je minimalna opremljenost.

Grad Drniš raspolaže s 22 profesionalna vatrogasaca u JVP Drniš, te 2 profesionalna i 40 operativnih dobrovoljnih vatrogasaca s odgovarajućim zvanjem i važećim liječničkim pregledom kao i osobnom zaštitnom opremom u DVD Drniš.

JVP Drniš posjeduje 9 vozila različite namjene, DVD Drniš posjeduje 7 vozila različite namjene. Potrebno je sustavno provoditi obnavljanje voznog parka i opreme.

Vozni park JVP Drniš potrebno je uskladiti s Procjenom ugroženosti od požara i tehnološko eksplozija Grad Drniš 10/2020 predlaže se nabava automobilski ljestva duljine ljestvenika 25m i autocisterna.

S ciljem što kvalitetnijeg djelovanja vatrogasnih postrojbi Grada Drniša(JVP i DVD Drniš) potrebno je iznaći kvalitetnije rješenje smještaja

Predlaže se da se javna vatrogasna postrojba i dobrovoljna vatrogasna postrojba izmjeste van samog centra Grada na prostor industrijske zone Drniš i da se u jednom objektu “Centar za prevenciju od katastrofa“ uredu zajedničke prostorije sa garažnim prostorom te prostor za izvođenje vježbi.

Na sadašnjoj lokaciji JVP i DVD Drniš s ciljem što sigurnijeg izlaska vatrogasnih vozila iz dvorišta na spojnu cestu potrebno je staviti znakove za izlazak vatrogasnih vozila.

Prije početka požarne sezone izvršiti pripravu odnosno uklanjanja nedostataka na vozilima, opremi i tehnici potrebnoj za djelovanje na požarima. Po završetku sezone popisati oštećenu tehniku i opremu, te provesti sanaciju istih.

Sufinancirati osposobljavanje i usavršavanje vatrogasnih kadrova za vatrogasna zvanja i specijalnosti.

Potrebno je u financijskim planovima postrojbi osigurati financijska sredstva za osobnu zaštitnu odjeću i obuću, za usluge održavanja vozila i za vatrogasnu tehniku i opremu. Također osigurati sredstva za plaće sezonskih vatrogasaca.

Izvršitelj zadatka: Grad Drniš, JVP Drniš, DVD Drniš

2.2. Sredstva veze, javljanja i uzbunjivanja

Dojava i komunikacija oko nastalog događaja obavlja se putem dežurne službe u Županijskom vatrogasnom operativnom centru Šibeniku.

ŽVOC zaprimljenu dojavu na broj 112 ili 193 prosljeđuju u JVP Drniš.

JVP Drniš posjeduje digitalni sustav „TETRA“ i analogni sustav za vezu s DVD Drniš i ostalim vatrogasnim postrojbama na terenu.

Operativni vatrogasci dobrovoljnog vatrogasnog društava Drniš uzbunjuju se putem mobilnih uređaja i telefona.

Kod velikih požara i drugih iznenadnih događaja županijski vatrogasni operativni centar 193 (ŽVOC) obavlja poslove vezane za koordinaciju složenih intervencija, prema standardnom operativnom postupku za određeni događaj ili naputku županijskog vatrogasnog zapovjednika.

Izvršitelj zadatka: Grad Drniš, JVP Drniš, DVD Drniš, ŽVOC

1. **Urbanističke mjere**

3.1. Prostorno planska dokumentacija

U postupku donošenja prostorno-planske dokumentacije (prvenstveno provedbene)ovisno o razini prostornih planova obvezno je primijeniti mjere zaštite od požara sukladno važećim propisima.

Izvršitelj zadatka: Grad Drniš

3.2. Prohodnost prometnica i javnih površina

U naseljima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. Za pravne osobe osigurati stalnu prohodnost vatrogasnih pristupa i putova evakuacije. Na dio kritičnih prometnica postaviti prometnu signalizaciju o zabrani parkiranja na prometnice.

Izvršitelj zadatka: Grad Drniš

3.3. Vodoopskrba i protupožarna zaštita

Da bi se osigurala učinkovita protupožarna zaštita u gradskim i prigradskim naseljima Hidrante (podzemne i nadzemne) je potrebno obilježiti na propisan način te iste održavati i opremati. Preporučuje se izrada hidrantske mreže na prostorima gdje još ne postoji.

Izvedbom nove vodovodne mreže obavezno izvesti i potreban broj hidranata.

Izvršitelji: JVP Drniš, DVD Drniš, Rad d.o.o i Vodovod i odvodnja Šibenik d.o.o.

3.4. Minimalne količine vode za gašenje požara

Hidrantsku mrežu potrebno je redovito ispitivati i održavati sukladno Pravilniku o provjeri ispravnosti stabilnih sustava zaštite od požara („Narodne novine“ 44/12) i Pravilniku o uvjetima za obavljanje ispitivanja stabilnih sustava za dojavu i gašenje požara („Narodne novine“ 67/96 i 41/03).

U cjevovodu za vatrogasnu vodu potrebno osigurati tlak od najmanje 2.5 bara na najnepovoljnijem mjestu.

Izvršitelj: Rad d.o.o i Vodovod i odvodnja Šibenik d.o.o.

3.5. Ostali izvori vode za gašenje požara

Prirodne pričuve vode koje se mogu koristiti za gašenje požara na otvorenom prostoru moraju se redovito čistiti, a prilazni putovi za vatrogasna vozila održavati prohodnima.

Izvršitelj zadatka: Grad Drniš , fizičke i pravne osobe koje su vlasnici zemljišta na kojem se nalaze pričuve vode za gašenje požara, JVP Drniš, DVD Drniš

1. **Organizacijske i administrativne mjere zaštite od požara na otvorenom prostoru**

a) Sukladno važećim propisima i Programu aktivnosti u provedbi posebnih mjera zaštite od požara od interesa za RH koji donosi Vlada RH, Grad Drniš ima izrađenu Procjenu ugroženosti i Plan zaštite od požara i tehnoloških eksplozija, te svake godine gradonačelnik donosi Plan aktivnog uključenja svih subjekata zaštite od požara, Plan operativne provedbe aktivnosti Grada Drniša za ljetnu sezonu i Plan motrenja, čuvanja, ophodnje otvorenog prostora za koje prijeti povećana opasnost od nastajanja i širenja požara. Hrvatske šume, Šumarija Drniš provodit će preventivne mjere zaštite šuma od požara (izrada protupožarnih prosjeka i vlaka), organiziranje službe motrenja, ophodnje i dojave u ŽVOC, a vrijeme početka primjene mjera ovisi o klimatskim i drugim uvjetima na terenu. Dosljedno provoditi Odluku Županijske skupštine o mjerama za sprječavanje nastajanja i širenja požara prilikom poduzimanja radnji spaljivanja na otvorenom prostoru.

Izvršitelji: Gradonačelnik, Hrvatske šume, Policijska postaja Drniš, Poljoprivredna inspekcija, JVP Drniš, DVD Drniš

b)Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara.

Izvršitelj zadatka: Grad Drniš

c) U slučaju nastanka velikih požara otvorenog prostora aktivirati Plan korištenja teške građevinske mehanizacije za žurnu izradu prosjeka i probijanje protupožarnih putova radi zaustavljanja šumskih požara. Navedeni Plan se koristi kada nisu dostatna vozila i oprema vatrogasnih postrojbi.

Izvršitelji: Gradonačelnik, JVP Drniš, građevinske tvrtke

d) Obvezan je nadzor i skrb nad državnim, županijskim i lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprečavanja nastajanja i širenja požara na njemu. Stoga je obvezno čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar ili omogućiti odnosno olakšati njegovo širenje.

Izvršitelj zadatka: Županijska uprava za ceste Šibensko - kninske županije, Grad Drniš

e) Organizirati savjetodavne sastanke sa svim sudionicima i obveznicima provođenja zaštite od požara, a prvenstveno: vlasnicima i korisnicima poljoprivrednog zemljišta, stanovnicima naselja seoskog karaktera koji se pretežito bave poljoprivrednom djelatnošću, šumarskim i poljoprivrednim inspektorima, te inspektorima zaštite od požara PU Šibensko-kninske, u cilju poduzimanja potrebnih mjera, kako bi se opasnost od nastajanja i širenja požara smanjila na najmanju moguću mjeru.

Izvršitelj zadatka: Grad Drniš i Vatrogasna zajednica Šibensko-kninske županije

f) Nužno je pojačati mjere za uređivanje poljskih putova, međa i kanala sukladno važećim propisima – Planu zaštite od požara i tehnoloških eksplozija.

Izvršitelj zadatka: Grad Drniš, Hrvatske vode

g) Koristeći sve oblike javnog priopćavanja sustavno i redovito obavještavati i upozoravati građane na potrebu provođenja preventivnih mjera zaštite od požara. Također, potrebno je provoditi odredbe Odluke o agrotehničkim mjerama, te uređenju i održavanju poljoprivrednih rudina na području Grada Drniša.

Izvršitelj: Grad Drniš

II.

Upravni odjel za imovinsko-pravna pitanja, kadrovske i opće poslove upoznat će sa sadržajem ovoga Provedbenog plana sve pravne subjekte koji su istim predviđeni kao izvršitelji pojedinih zadataka.

III.

Sredstva za provedbu ovog Plana osigurana su u Proračunu Grada Drniša za 2023. godinu.

IV.

Gradsko vijeće Grada Drniša jednom godišnje razmatra izvješće o stanju zaštite od požara koje podnosi JVP Drniš.

V.

Ovaj Provedbeni plan stupa na snagu osmog dana od dana objave u Službenom glasniku Grada Drniša.

KLASA:

URBROJ:

Drniš, 2023. godine

**GRADSKO VIJEĆE GRADA DRNIŠA**

**PREDSJEDNIK**

**Tomislav Dželalija dipl. ing.**